Document ID: 32007D0873

KOMISIJAS LĒMUMS
(2007. gada 18. decembris),
ar ko apstiprina Bulgārijas iesniegto valsts programmu salmonellas izplatības kontrolei Gallus gallus vaislas saimēs
(izziņots ar dokumenta numuru K(2007) 6353)
(Autentisks ir tikai teksts bulgāru valodā)
(2007/873/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 17. novembra Regulu (EK) Nr. 2160/2003 par salmonellas un dažu citu pārtikā sastopamu zoonozes īpašu izraisītāju kontroli (1) un jo īpaši tās 6. panta 2. punktu,
tā kā:
(1)
Regulas (EK) Nr. 2160/2003 mērķis ir nodrošināt, ka tiek veikti pienācīgi un iedarbīgi pasākumi salmonellas un citu zoonozes izraisītāju noteikšanai un kontrolei visos atbilstošos ražošanas, pārstrādes un realizācijas posmos, jo īpaši primārās ražošanas līmenī, lai ierobežotu to izplatību un risku sabiedrības veselībai.
(2)
Komisijas 2005. gada 30. jūnija Regulā (EK) Nr. 1003/2005, ar ko īsteno Eiropas Parlamenta un Padomes Regulu (EK) Nr. 2160/2003 attiecībā uz Kopienas mērķi samazināt atsevišķu salmonellas serotipu izplatību Gallus gallus vaislas saimēs un groza Regulu (EK) Nr. 2160/2003 (2), tika noteikts Kopienas mērķis samazināt visu sabiedrības veselībai bīstamo salmonellas serotipu izplatību Gallus gallus vaislas saimēs primārās ražošanas līmenī.
(3)
Lai sasniegtu šo Kopienas mērķi, dalībvalstīm jāizveido valsts programmas, lai kontrolētu salmonellas izplatību Gallus gallus vaislas saimēs, un tās jāiesniedz Komisijai saskaņā ar Regulu (EK) Nr. 2160/2003.
(4)
Bulgārija ir iesniegusi valsts programmu salmonellas izplatības kontrolei Gallus gallus vaislas saimēs.
(5)
Bulgārijas iesniegto programmu uzskata par atbilstošu attiecīgajiem Kopienas tiesību aktiem veterinārijas jomā, un jo īpaši Regulai (EK) Nr. 2160/2003.
(6)
Tāpēc jāapstiprina Bulgārijas iesniegtā kontroles programma.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Bulgārijas iesniegtā valsts programma salmonellas izplatības kontrolei Gallus gallus vaislas saimēs ir apstiprināta.
2. pants
Šo lēmumu piemēro no 2008. gada 1. februāra.
3. pants
Šis lēmums ir adresēts Bulgārijas Republikai.
Briselē, 2007. gada 18. decembrī

Labels: 0
18
6